Παράγοντες που επηρεάζουν τη φθορά του πολυαιθυλενίου της κοτυλιαίας πρόθεσης στις ολικές αρθροπλαστικές του ισχίου
Authors: Γεωργιάδης Γεώργιος 
Published: September 2021

Η φθορά του πολυαιθυλενίου in vivo είναι μια πολυπαραγοντική διεργασία που επηρεάζεται από πολλές μεταβλητές. Αυτό μπορεί να εξηγήσει τη μεγάλη απόκλιση του ρυθμού φθοράς του πολυαιθυλενίου στους ασθενείς με ολική αρθροπλαστική του ισχίου (ΟΑΙ).Σε αυτή την προοπτική μελέτη, αναλύσαμε δεδομένα 200 ΟΑΙ, που πραγματοποιήθηκαν μεταξύ 1990 και 1998, προκειμένου να καθορίσομε την επίδραση παραγόντων που σχετίζονται με τον ασθενή, τη χειρουργική τεχνική και την πρόθεση στο ρυθμό φθοράς του πολυαιθυλενίου. Επιπρόσθετα, διερευνήσαμε την επίπτωση του αυξημένου ρυθμού φθοράς του πολυαιθυλενίου στην αναθεώρηση της πρόθεσης, στην άσηπτη χαλάρωση και στην περιπροθετική οστεόλυση καθώς και τη μεταβολή του ρυθμού φθοράς του πολυαιθυλενίου στο χρόνο.Ο ρυθμός φθοράς του πολυαιθυλενίου ήταν στατιστικά σημαντικά μεγαλύτερος σε ασθενείς μικρής ηλικίας, με φυσιολογικό βάρος, αυξημένη δραστηριότητα και άσηπτη νέκρωση της μηριαίας κεφαλής. Η κάθετη και προς τα έξω τοποθέτηση της κοτυλιαίας πρόθεσης, η μερική οστική κάλυψη της κοτυλιαίας πρόθεσης από πολυαιθυλένιο που στερεώθηκε με τσιμέντο, η βλαισή τοποθέτηση της μηριαίας πρόθεσης, η επανακαθήλωση του μείζονα τροχαντήρα κεντρικότερα της αρχικής του θέσης και η προς τα άνω μετανάστευση των θραυσμάτων των μεταλλικών συρμάτων που χρησιμοποιήθηκαν για την επανακαθήλωση του μείζονα τροχαντήρα σχετίζονταν με την εμφάνιση στατιστικά σημαντικά αυξημένου ρυθμού φθοράς του πολυαιθυλενίου. Η παρουσία σημείου Trendelenburg προεγχειρητικά και μετεγχειρητικά, η μεταβολή του μήκους του σκέλους άνω των 2cm και το μετεγχειρητικό εξάρθρημα οδήγησαν σε στατιστικά σημαντικά αυξημένο ρυθμό φθοράς του πολυαιθυλενίου. Η κοτυλιαία πρόθεση με μεταλλική βάση που στερεώνεται με ενσφήνωση, το συμβατικό πολυαιθυλένιο που αποστειρώνεται με οξείδιο του αιθυλενίου και η συναρμολογούμενη μηριαία πρόθεση συσχετίζονταν με στατιστικά σημαντικά μεγαλύτερο ρυθμό φθοράς του πολυαιθυλενίου. Η ανάλυση πολλαπλής γραμμικής παλινδρόμησης έδειξε ότι ο ρυθμός φθοράς του πολυαιθυλενίου συσχετιζόταν στατιστικά σημαντικά μόνο με τη δραστηριότητα του ασθενή, την προς τα έξω τοποθέτηση της κοτυλιαίας πρόθεσης και το βλαισό προσανατολισμό της μηριαίας πρόθεσης και ότι οι παράγοντες αυτοί ευθύνονται για το 53,3% της διακύμανσης του ρυθμού φθοράς του πολυαιθυλενίου. Η ανάλυση λογαριθμιστικής παλινδρόμησης έδειξε ότι η αύξηση του ρυθμού φθοράς του πολυαιθυλενίου επηρέασε στατιστικά σημαντικά την αναθεώρηση της κοτυλιαίας ή/και της μηριαίας πρόθεσης, την άσηπτη χαλάρωση της κοτυλιαίας ή/και της μηριαίας πρόθεσης, τη γραμμική ή/και εστιακή περικοτυλιαία οστεόλυση, την εστιακή οστεόλυση γύρω από τη μηριαία πρόθεση και τη γραμμική ή/και εστιακή οστεόλυση στη ζώνη VII κατά Gruen της μηριαίας πρόθεσης. H ανάλυση διακύμανσης για επαναλαμβανόμενες μετρήσεις (RMANOVA) έδειξε στατιστικά σημαντικές διαφορές στο ρυθμό φθοράς του πολυαιθυλενίου στα 5 έτη από την επέμβαση, στα 10 έτη και κατά την τελευταία επανεξέταση μετά τα δέκα έτη. Επιπρόσθετα έδειξε στατιστικά σημαντικές διαφορές στη μεταβολή του ρυθμού φθοράς του πολυαιθυλενίου σε σχέση με το χρόνο μεταξύ κοτυλιαίων προθέσεων από πολυαιθυλένιο και αυτών με μεταλλική βάση και μεταξύ κοτυλιαίων προθέσεων με πολυαιθυλένιο που αποστειρώθηκε με γ ακτινοβολία στον αέρα και αυτών με πολυαιθυλένιο που αποστειρώθηκε με οξείδιο του αιθυλενίου.Οι παραπάνω παράγοντες που επηρεάζουν το ρυθμό φθοράς του πολυαιθυλενίου in vivo πρέπει να λαμβάνονται υπόψη προκειμένου να αποφεύγονται τεχνικά λάθη κατά τη διενέργεια της επέμβασης, για τη σωστή επιλογή της πρόθεσης που ανταποκρίνεται καλύτερα σε κάθε ασθενή και για την επιλογή των ασθενών που χρειάζονται συχνότερη παρακολούθηση προς αποφυγή περιπτώσεων με εκτεταμένες οστεολύσεις που απαιτούν πολύπλοκες τεχνικές αναθεώρησης. Παρότι, το πολυαιθυλένιο με αυξημένους διασταυρούμενους δεσμούς και η χρήση των σκληρών φορτιζόμενων επιφανειών περιόρισαν τη φθορά στην ΟΑΙ, εντούτοις η φθορά σε ένα σύνθετο βιολογικό - μηχανικό σύστημα, όπως η ΟΑΙ, δεν μπορεί να εξαλειφθεί και πολλοί από τους παραπάνω παράγοντες αναμένεται να την επηρεάσουν επίσης και σε αυτές τις νέες φορτιζόμενες επιφάνειες.